*Projekts*

LATVIJAS REPUBLIKAS MINISTRU KABINETS

2021. gada \_\_. \_\_\_\_\_\_\_ Noteikumi Nr. \_\_

Rīgā (prot. Nr. \_\_ \_\_. §)

**Ieslodzījuma vietas apmeklēšanas kārtība**

Izdoti saskaņā ar

Ieslodzījuma vietu pārvaldes likuma

8.panta otro daļu

**I. Vispārīgie jautājumi**

1. Noteikumi nosaka kārtību, kādā personas bez speciālās atļaujas un citas personas apmeklē ieslodzījuma vietu.

**II. Pieteikšanās kārtība ieslodzījuma vietas apmeklēšanai**

2. Persona, kura vēlas apmeklēt ieslodzījuma vietu (turpmāk – apmeklētājs), ieslodzījuma vietas apmeklēšanai piesakās savlaicīgi:

2.1. elektroniski aizpildot pieteikumu Ieslodzījuma vietu pārvaldes (turpmāk – pārvalde) tīmekļa vietnē;

2.2. nosūtot pa pastu iesniegumu pārvaldei vai ieslodzījuma vietai;

2.3. nosūtot iesniegumu pārvaldei vai ieslodzījuma vietai, kas ir parakstīts ar drošu elektronisko parakstu;

2.4. noformējot iesniegumu klātienē pārvaldē vai ieslodzījuma vietā.

3. Piesakoties ieslodzījuma vietas apmeklēšanai, šo noteikumu 2.punktā minētajā iesniegumā norāda:

3.1. apmeklējuma mērķi, normatīvajos aktos noteikto pamatojumu (piemēram, procesa virzītāja atļauja);

3.2. vēlamo apmeklēšanas datumu un laiku;

3.3. apmeklējamo ieslodzījuma vietu;

3.4. ieslodzītā, kuru apmeklētājs vēlas apmeklēt, personas datus (norādot vārdu, uzvārdu);

3.5. apmeklētāja vārdu, uzvārdu, personas kodu (ja nav personas koda, tad norāda dzimšanas datus) un informāciju par institūciju vai juridisko personu, kuru persona pārstāv (norāda nosaukumu un reģistrācijas numuru);

3.6. transportlīdzekļa marku (modeli) un tā valsts reģistrācijas numuru, ar kuru apmeklētājs ieradīsies, un ar kuru nepieciešams iekļūt ieslodzījuma vietā;

3.7. priekšmetu, izstrādājumu vai vielu sarakstu, kuri tiks nogādāti ieslodzījuma vietā vai izvesti no tās un šādas nepieciešamības pamatojumu;

3.8. informāciju par nepieciešamību (pamatojumu) filmēt, veikt audio vai video ierakstu un izmantojamo tehniku.

4. Šo noteikumu 2.punktā minēto iesniegumu izskata un lēmumu par ieslodzījuma vietas apmeklēšanu pieņem pārvaldes priekšnieks vai pārvaldes priekšnieka vietnieks, vai pārvaldes priekšnieka pilnvarojumā ieslodzījuma vietas priekšnieks vai cita amatpersona (tajā skaitā gadījumos, ja ieslodzījuma vietas apmeklēšana nepieciešama, lai nodrošinātu ieslodzītā tiesības vai rīcību avārijas vai citās neatliekamās situācijās, vai nodrošinātu ieslodzījuma vietas darbības nepārtrauktību). pārvaldes priekšnieks var pilnvarot arī citu ieslodzījuma vietas amatpersonu, kura iesniegumu izskata un lēmumu pieņem ieslodzījuma vietas priekšnieka prombūtnes laikā.

5. Pārvaldes priekšnieks, pārvaldes priekšnieka vietnieks vai ieslodzījuma vietas priekšnieks izvērtē šo noteikumu 2.punktā minētā iesnieguma būtību un pamatojumu, un ņemot vērā medicīnas, drošības un noziedzības novēršanas kritērijus, ne vēlāk kā 5 darbdienu laikā pieņem vienu no šādiem lēmumiem (rezolūcijas veidā):

5.1. atļaut apmeklējumu;

5.2. atļaut apmeklējumu, veicot precizējumus attiecībā uz šo noteikumu 3.6., 3.7. un 3.8.punktā minēto;

5.3. neatļaut apmeklējumu.

6. Apmeklētāju rakstveidā informē par pieņemto lēmumu.

**III. Ieslodzījuma vietas apmeklēšanas vispārējie nosacījumi**

7. Ieslodzījuma vietas apmeklētāju neielaiž ieslodzījuma vietā, ja:

7.1. apmeklētājs atsakās veikt alkohola koncentrācijas noteikšanas pārbaudi pēc ieslodzījuma vietas amatpersonas norādījuma;

7.2. apmeklētāja alkohola koncentrācija izelpotajā svaigajā gaisā pārsniedz 0,2 promiles;

7.3. apmeklētāja uzrādītā speciālā atļauja neatbilst noteiktajai formai, ir bojāta vai tai ir beidzies derīguma termiņš.

8. Ieslodzījuma vietas apmeklējuma laikā apmeklētājam:

8.1. jāuzturas ieslodzījuma vietas amatpersonas norādītajā apmeklējums vietā;

8.2. aizliegts sarunāties ar citiem ieslodzītajiem bez ieslodzījuma vietas amatpersonas atļaujas;

8.3. aizliegts organizēt, piedalīties, veicināt vai citādi atbalstīt likumpārkāpumu izdarīšanu, apdraudēt ieslodzījuma vietas drošību vai ieslodzījuma vietas funkciju izpildi;

8.4. aizliegts traucēt ieslodzījuma vietas amatpersonai vai darbiniekam pildīt dienesta pienākumus;

8.5. aizliegts piegādāt vai nodot ieslodzītajam priekšmetus, vielas vai izstrādājumus, kas nav iekļauti šo noteikumu 3.7.punktā minētajā sarakstā;

8.6. aizliegts filmēt, veikt audio vai videoierakstu bez saskaņojuma ar Pārvaldes priekšnieku, Pārvaldnieka priekšnieka vietnieku vai ieslodzījuma vietas priekšnieku.

9. Ieslodzījuma vietas amatpersona pārtrauc apmeklējumu un izraida apmeklētāju no ieslodzījuma vietas teritorijas, ja tiek konstatēts, ka apmeklētājs pārkāpj šo noteikumu 7. vai 8.punktā minētos nosacījumus.

10. Ja ieslodzījuma vietas apmeklējuma laikā notiek dabas katastrofa, cilvēku izraisītā jeb antropogēna katastrofa vai ar ķīlnieku sagrābšanu, grautiņiem vai ar dedzināšanu saistītas masu nekārtības, vai masveida pretošanās amatpersonām, apmeklētājs rīkojas saskaņā ar ieslodzījuma vietas amatpersonas norādījumiem.

11. Ieslodzījuma vietas amatpersona, konstatējot apmeklētāja vai ieslodzītā veselības, dzīvības vai drošības apdraudējumu apmeklējuma laikā, nekavējoties pārtrauc to.

**IV. Ieslodzījuma vietu apmeklēšanai nepieciešamo speciālo atļauju veidi, to sagatavošanas, izsniegšanas, izņemšanas un anulēšanas kārtība**

12. Ieslodzījuma vietu apmeklēšanai ir nepieciešama viena no šādām speciālajām atļaujām:

12.1. pārvaldes dienesta apliecība;

12.2. pastāvīgā caurlaide;

12.3. vienreizējā caurlaide.

13. Lai saņemtu pastāvīgo caurlaidi ieslodzījuma vietas apmeklēšanai, persona iesniedz pārvaldei iesniegumu, kurā norāda savu vārdu, uzvārdu, personas kodu (ja nav personas koda, tad norāda dzimšanas datus), informāciju par institūciju vai juridisko personu, ja persona tādu pārstāv (norāda nosaukumu un reģistrācijas numuru), konkrētas ieslodzījuma vietas apmeklēšanas pamatojumu, plānoto apmeklējumu intensitāti un pievieno fotogrāfiju (izmērs 3 x 4 cm).

14. Pārvaldes priekšnieks vai pārvaldes priekšnieka vietnieks, izvērtē šo noteikumu 13.punktā minētā iesnieguma būtību un pamatojumu, un ņemot vērā medicīnas, drošības un noziedzības novēršanas kritērijus, ne vēlāk kā 20 darbdienu laikā pieņem vienu no šādiem lēmumiem:

14.1. izsniegt pastāvīgo caurlaidi;

14.2. atteikt pastāvīgās caurlaides izsniegšanu.

15. Pārvaldes amatpersona izņem un anulē apmeklētāja pastāvīgo caurlaidi, ja apmeklētājs neievēro šajos noteikumos minētās prasības. Ieslodzījuma vietas amatpersona par Pārvaldes pastāvīgo caurlaidi izņemšanas faktu informē Pārvaldi.

16. Ja apmeklētājs pazaudē pastāvīgo caurlaidi, tad viņš par to informē pārvaldes priekšnieku, kura uzdevumā pārvaldes amatpersona anulē pastāvīgo caurlaidi.

17. Vienreizējam ieslodzījuma vietas apmeklējumam persona, kura saņēmusi šo noteikumu 5.1. un 5.2. punktā minēto atļauju, uzrāda ieslodzījuma vietas amatpersonai personu apliecinošu dokumentu un atļauju.

**V. Apmeklētāju ieiešanas un iziešanas kārtība ieslodzījuma vietā**

18. Apmeklētājs, kuram ir izsniegta pastāvīgā caurlaide, ierodoties ieslodzījuma vietas kontroles caurlaides postenī, iesniedz amatpersonai pastāvīgo caurlaidi pārbaudei.

19. Apmeklētājs, saņemot vienreizējo caurlaidi ieslodzījuma vietas apmeklējumam, iesniedz ieslodzījuma vietas kontroles caurlaides postenī amatpersonai vienreizējo caurlaidi kopā ar vienu no šādiem derīgiem dokumentiem personas identificēšanai:

19.1. personu apliecinošu dokumentu;

19.2. dzimšanas apliecību bērnam līdz 15 gadu vecumam, ja nav izsniegts personu apliecinošs dokuments;

19.3. pagaidu dokumentu (atgriešanās apliecība vai pagaidu ceļošanas dokuments, ieslodzītajam izsniegtais pagaidu dokuments);

19.4. ceļošanas dokumentu ar ielīmētu noteikta parauga vīzu, ja vīzas nepieciešamība ir noteikta ārējos normatīvajos tiesību aktos, vai uzturēšanās atļauju (apmeklētājs ārzemnieks).

20. Pastāvīgā caurlaide, apmeklētājam ieejot ieslodzījuma vietā, tiek uzglabāta ieslodzījuma vietas kontroles caurlaides postenī.

21. Vienreizējo caurlaidi un 19.punktā minēto dokumentu atdod atpakaļ apmeklētājam pirms apmeklējuma*.*

22. Gadījumos, ja ieslodzījuma vietas kontroles caurlaides posteņa amatpersona konstatē šo noteikumu 12.punktā vai 19.punktā minēto dokumentu neprecizitātes, neatbilstības vai labojumus, apmeklētājs netiek ielaists vai izlaists no ieslodzījuma vietas līdz apstākļu noskaidrošanai un turpmākā lēmuma pieņemšanai.

23. Ieslodzījuma vietas amatpersona apmeklētāju ielaiž un izlaiž no ieslodzījuma vietas ar priekšmetiem, vielām vai izstrādājumiem, kuri minēti šo noteikumu 3.7.punktā minētajā sarakstā un attiecībā uz kuriem ir saņemta atļauja tos nogādāt vai iznest no ieslodzījuma vietas.

24. Bez pārvaldes priekšnieka, pārvaldes priekšnieka vietnieka, ieslodzījuma vietas priekšnieka atļaujas drīkst ienest vai iznest no ieslodzījuma vietas priekšmetus, izstrādājumus un vielas, kuru nepieciešamība ir noteikta pārvaldes noslēgtajos līgumos, uzrādot pārbaudei ieslodzījuma vietas kontroles caurlaides posteņa amatpersonai materiālo vērtību apliecinošu dokumentu (pavadzīme, čeks, rēķins u.c.).

25. Pēc šo noteikumu 12.punktā un 19.punktā minēto dokumentu pārbaudes veikšanas, ieslodzījuma vietas amatpersonas veic apmeklētāja apskati, mantu un apģērba pārbaudi. Pārbaudes veikšanai izmanto tehniskos līdzekļus, ja tas nepieciešams, lai izņemtu priekšmetus, izstrādājumus un vielas, par kurām nav saņemta atļauja tās nogādāt vai iznest no ieslodzījuma vietas. Nepieciešamības gadījumā, ieslodzījuma vietas amatpersona pārbaudei var izmantot dienesta suni, lai pārbaudītu apmeklētāja mantas un apģērbu.

26. Ieslodzījuma vietas amatpersona pirms apmeklētāja un tā mantu apskates un pārbaudes piedāvā apmeklētājam nodot speciāli tam paredzētajā vietā priekšmetus, izstrādājumus vai vielas, par kurām nav saņemta atļauja tās nogādāt vai iznest no ieslodzījuma vietas.

27. Ja ieslodzījuma vietas amatpersonai, veicot šo noteikumu 25.punktā minēto apskati un pārbaudi, rodas aizdomas par priekšmetiem, izstrādājumiem un vielām, par kuriem nav saņemta atļauju tās nogādāt vai iznest no ieslodzījuma vietas, esamību pie apmeklētāja, tad tā paša dzimuma amatpersona veic apmeklētāja pilnīgu pārmeklēšanu (ar personas izģērbšanos), nepieciešamības gadījumos pieaicinot ieslodzījuma vietas ārstniecības personu. Šāda pārmeklēšana tiek veikta atsevišķā telpā, nodrošinot apmeklētāja privātumu.

28. Gadījumā, ja ieslodzījuma vietas amatpersona konstatē priekšmetus, vielas vai izstrādājumus, par kuriem nav saņemta atļauja tos nogādāt vai iznest no ieslodzījuma vietas, apmeklētāju kopā ar izņemtajiem priekšmetiem, vielām vai izstrādājumiem un noformētiem nepieciešamajiem dokumentiem nodod kompetentajai iestādei vai amatpersonai.

29. Pirms ieslodzījuma vietas atstāšanas apmeklētājs, kuram izsniegta pastāvīgā caurlaide, ierodas ieslodzījuma vietas kontroles caurlaides postenī, kurā amatpersona veic apmeklētāja identificēšanu, pastāvīgā caurlaide tiek atdota apmeklētājam un viņš tiek izlaists no ieslodzījuma vietas. Rodoties aizdomām vai saņemot informāciju, ka apmeklētājs bez atļaujas mēģina no ieslodzījuma vietas iznest priekšmetus, vielas vai izstrādājumus, ieslodzījuma vietas amatpersona rīkojas atbilstoši šo noteikumu 25.-27.punktā noteiktajam.

30. Ieslodzījuma vietas priekšnieks, ieslodzījuma vietas priekšnieka vietnieks, cietuma priekšnieka dežūrējošais palīgs, vai ar ieslodzījuma vietas priekšnieka rīkojumu noteikta cita persona veic atzīmi vienreizējā caurlaidē par atļauju apmeklētājam atstāt ieslodzījuma vietu.

31. Pirms ieslodzījuma vietas atstāšanas, apmeklētājs, kuram izsniegta vienreizējā caurlaide, ierodas ieslodzījuma vietas kontroles caurlaides postenī, kurā amatpersona veic apmeklētāja identificēšanu un pārbauda ieslodzījuma vietas amatpersonas veiktās atzīmes par atļauju atstāt ieslodzījuma vietas teritoriju, esamību. Pēc minēto pārbaužu veikšanas, vienreizējā caurlaide paliek pie ieslodzījuma vietas kontroles caurlaides posteņa amatpersonas un apmeklētājs tiek izlaists no ieslodzījuma vietas. Radoties aizdomām vai saņemot informāciju, ka apmeklētājs bez atļaujas mēģina no ieslodzījuma vietas iznest priekšmetus, vielas vai izstrādājumus, ieslodzījuma vietas amatpersona rīkojas atbilstoši šo noteikumu 25.-27.punktā noteiktajam.

**VI. Transportlīdzekļa iebraukšanas un izbraukšanas kārtība no ieslodzījuma vietas un tā pārbaudes veikšana**

32. Apmeklētājs ar pastāvīgo vai vienreizējo caurlaidi, ja saņemta atļauja iebraukt ieslodzījuma vietas teritorijā ar transporta līdzekli, ierodoties pie ieslodzījuma vietas transporta kontroles caurlaides posteņa vārtiem, iesniedz ieslodzījuma vietas amatpersonai caurlaidi un personu apliecinošu dokumentu.

33. Pēc tam apmeklētājs tiek ielaists transporta kontroles caurlaides postenī personas identitātes, iebraukšanas pamatojuma pārbaudei un transportlīdzekļa apskates veikšanai. Iebraucot transporta kontroles caurlaides postenī, apmeklētājs transportlīdzekli sagatavo pārbaudei, izslēdzot transportlīdzekļa dzinēju.

34. Ieslodzījuma vietas transporta kontroles caurlaides posteņa amatpersona pirms apmeklētāja, tā mantu un transportlīdzekļa apskates un pārbaudes, piedāvā apmeklētājam nodot speciāli tam paredzētajā vietā priekšmetus, izstrādājumus vai vielas, par kurām nav saņemta atļauju tos nogādāt ieslodzījuma vietā.

35. Gadījumos, ja ieslodzījuma vietas transporta kontroles caurlaides posteņa amatpersona konstatē apmeklētāja iesniegtās caurlaides un dokumentu neprecizitātes, neatbilstību vai labojumus, apmeklētājs netiek ielaists ieslodzījuma vietas teritorijā līdz apstākļu noskaidrošanai un turpmākā lēmuma pieņemšanai.

36. Ieslodzījuma vietas amatpersona transportlīdzekli ielaiž un izlaiž no ieslodzījuma vietas ar priekšmetiem, vielām vai izstrādājumiem, kuri minēti šo noteikumu 3.7.punktā minētajā sarakstā un attiecībā uz kuriem ir saņemta atļauju tos nogādāt vai izvest no ieslodzījuma vietas.

37. Bez pārvaldes priekšnieka, pārvaldes priekšnieka vietnieka vai ieslodzījuma vietas priekšnieka atļaujas drīkst ievest un izvest no ieslodzījuma vietas tos priekšmetus, izstrādājumus un vielas, kuru nepieciešamība noteikta pārvaldes noslēgtajos līgumos, uzrādot pārbaudei ieslodzījuma vietas kontroles caurlaides posteņa amatpersonai materiālo vērtību apliecinošu dokumentu (pavadzīme, čeks, rēķins u.c.).

38. Ieslodzījuma vietas transporta kontroles caurlaides posteņa amatpersona pirms apmeklētāja ielaišanas vai izlaišanas no ieslodzījuma vietas, veic personas identitātes pārbaudi, personas apskati, personas mantu un apģērba, iebraukšanas pamatojuma un transportlīdzekļa pārbaudi un apskati ar mērķi konstatēt un izņemt priekšmetus, vielas vai izstrādājumus, kuri nav minēti šo noteikumu 3.7.punktā minētajā sarakstā un attiecībā uz kuriem nav saņemta atļauja tās nogādāt vai izvest no ieslodzījuma vietas, kā arī nepieļaut nepiederošu personu iekļūšanu un izkļūšanu no ieslodzījuma vietas

39. Ja ieslodzījuma vietas amatpersonai, veicot šo noteikumu 38.punktā minēto apskati un pārbaudi, rodas aizdomas par priekšmetiem, izstrādājumiem un vielām, kuras minētas šo noteikumu 3.7.punktā minētajā sarakstā un attiecībā uz kuriem nav saņemta atļauja tās ievest vai izvest no ieslodzījuma vietas, esamību pie apmeklētāja, tad tā paša dzimuma amatpersona veic apmeklētāja pilnīgu pārmeklēšanu (ar personas izģērbšanos), nepieciešamības gadījumos pieaicinot ieslodzījuma vietas ārstniecības personu. Šāda pārmeklēšana tiek veikta atsevišķā telpā, nodrošinot apmeklētāja privātumu.

40. Ieslodzījuma vietas amatpersona veicot šo noteikumu 38.punktā noteikto apskati un pārbaudi, nepieciešamības gadījumā var izmantot dienesta suni, lai veiktu apmeklētāja mantas un apģērba pārbaudi, kā arī transportlīdzekļa pārbaudi.

41. Gadījumā, ja ieslodzījuma vietas amatpersona, veicot šo noteikumu 38.punktā un 39.punktā noteikto apskati un pārbaudi konstatē priekšmetus, vielas vai izstrādājumus, par kuriem nav saņemta atļauja tos nogādāt vai izvest no ieslodzījuma vietas, apmeklētāju kopā ar izņemtajiem priekšmetiem, vielām vai izstrādājumiem un noformētiem nepieciešamajiem dokumentiem nodod kompetentajai iestādei vai amatpersonai.

42. Pirms izbraukšanas no ieslodzījuma vietas apmeklētājs, kuram izsniegta pastāvīgā caurlaide, ierodas ieslodzījuma vietas transporta kontroles caurlaides postenī, kurā amatpersona veic apmeklētāja identificēšanu, pastāvīgā caurlaide tiek atdota apmeklētājam un viņš tiek izlaists no ieslodzījuma vietas.

43. Pirms izbraukšanas no ieslodzījuma vietas apmeklētājs, kuram izsniegta vienreizējā caurlaide, ierodas ieslodzījuma vietas transporta kontroles caurlaides postenī, kurā amatpersona veic apmeklētāja identificēšanu un pārbauda ieslodzījuma vietas amatpersonas veiktās atzīmes par atļauju atstāt ieslodzījuma vietas teritoriju, esamību. Pēc minēto pārbaužu veikšanas vienreizējā caurlaide paliek pie ieslodzījuma vietas transporta kontroles caurlaides posteņa amatpersonas un apmeklētājs tiek izlaists no ieslodzījuma vietas.

44. Ja amatpersonai rodas aizdomas, vai tiek saņemta informācija, ka apmeklētājs bez atļauju mēģina no ieslodzījuma vietas izvest priekšmetus, vielas vai izstrādājumus, vai personu, ieslodzījuma vietas amatpersona rīkojas atbilstoši šo noteikumu 25.-27.punktā noteiktajam.

**VII. Operatīvo un dienesta transportlīdzekļu iebraukšanas un izbraukšanas kārtība no ieslodzījuma vietas un tā pārbaudes veikšana**

45. Uz tiesībaizsardzības iestādes darbiniekiem, kuri nodrošina ieslodzīto konvojēšanu, Valsts ugunsdzēsības un glābšanas dienesta darbiniekiem un Neatliekamās medicīniskās palīdzības dienesta darbiniekiem, avārijas dienestu darbiniekiem un transportlīdzekli, ar kuru tie ierodas profesionālo pienākumu pildīšanai ieslodzījuma vietā, attiecas šajā nodaļā noteiktā ieslodzījuma vietas apmeklēšanas kārtība.

46. Tiesībaizsardzības iestādes darbiniekus, kuri nodrošina ieslodzīto konvojēšanu un tam nepieciešamo transportlīdzekli, ielaiž un izlaiž no ieslodzījuma vietas, pamatojoties uz attiecīgās tiesībaizsardzības iestādes vadītāja apstiprinātu sarakstu, kurā norādīti darbinieku amati, vārdi un uzvārdi, dienesta apliecību numuri, konvojējamo ieslodzīto personu vārds, uzvārds, un ieslodzīto kopskaits.

47. Ieslodzījuma vietas transporta kontroles caurlaides posteņa amatpersona pārbauda šo noteikumu 46.punktā minēto sarakstu, salīdzinot tajā minēto informāciju ar transportlīdzeklī esošo tiesībaizsardzības iestāžu darbinieku dienesta apliecībām, veic transportlīdzekļa vizuālo pārbaudi, pēc tam pieprasa nodot ieročus, mobilos telefonus un citus priekšmetus, kas nav nepieciešami dienesta pienākumu veikšanai ieslodzījuma vietā.

48. Valsts ugunsdzēsības un glābšanas dienesta vai Neatliekamās medicīniskāspalīdzības dienesta darbiniekus un transportlīdzekli ieslodzījuma vietā ielaiž pēc tam, kad transporta kontroles caurlaides posteņa amatpersonai tiek uzrādītas iebraucošo darbinieku dienesta apliecības.

49. Avārijas dienesta darbiniekus un transportlīdzekli, kas nav minēti šo noteikumu 48.punktā, ieslodzījuma vietā ielaiž pēc cietuma priekšnieka dežurējošā palīga atļaujas, uzrādot transportlīdzeklī esošo darbinieku dienesta apliecības.

50. Ja ieslodzījuma vietā notiek ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām, Iekšlietu ministrijas sistēmas iestāžu amatpersonas ar transportlīdzekli ieslodzījuma vietā ielaiž transporta kontroles caurlaides posteņa amatpersona pēc grupas vecākās amatpersonas amata apliecinošā dokumenta pārbaudes, uzskaitot iebraucošo amatpersonu kopskaitu.

51. Ieslodzījuma vietas kontroles caurlaides posteņa amatpersona šo noteikumu 45.punktā minēto dienestu darbiniekus un transportlīdzekli no ieslodzījuma vietas izlaiž pēc attiecīgo darbinieku dienesta apliecību uzrādīšanas.

52. Šo noteikumu 50.punktā minēto iestāžu darbiniekus un transportlīdzekli transporta kontroles caurlaides posteņa amatpersona no ieslodzījuma vietas izlaiž pēc visu transporta līdzeklī esošo amatpersonu dienesta apliecību uzrādīšanas, veicot vizuālu transportlīdzekļa pārbaudi ar mērķi nepieļaut ieslodzītā bēgšanu.

**VIII. Personas bez speciālās atļaujas ieslodzījuma vietas apmeklēšanas**

**kārtība**

53. Ieslodzījuma vietu pārvaldes likumā minētās personas, kuras apmeklē ieslodzījuma vietu bez speciālās atļaujas saņemšanas, ierodoties ieslodzījuma vietā uzrāda ieslodzījuma vietas kontroles caurlaides posteņa amatpersonai dienesta apliecību vai citu amatu apliecinošu dokumentu personas identificēšanai.

54. Šo noteikumu 53.punktā minētajām personām ieslodzījuma vietā aizliegts ienest vai ievest visa veida ieročus, to sastāvdaļas, elektrošoka ierīces, gāzes baloniņus, aukstos ieročus, pašaizsardzības līdzekļus, sprāgstvielas, munīciju, kā arī šādu priekšmetu imitācijas līdzekļus.

55. Šo noteikumu 53.punktā minētās personas informē pārvaldes priekšnieku par priekšmetiem, kuri tām nepieciešami ieslodzījuma vietas apmeklēšanas laikā.

56. Ieslodzījuma vietas amatpersonas veic šo noteikumu 53.punktā minēto personu apskati, mantu un apģērba pārbaudi.

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs